**Boričevac** je naselje u Ličko–senjskoj županiji.

Smještaj
--------

Nalazi se u ličkom Pounju, odnosno istočnom dijelu Like, u općini Donji Lapac. Boričevac je smješten neposredno uz granicu s Bosnom i Hercegovinom. Najbliže susjedno selo je Gornji Lapac, dok je općinsko središte, Donji Lapac, udaljeno nekoliko kilometara na zapadu. Sjeverno je i manji zaseok Mišljenovac. Najbliže naselje u susjednoj Bosni je Kulen Vakuf.

Rijeka Una kraj Kulen Vakufa nedaleko Boričevca

Povijest
--------

Od polovice 13. stoljeća postojala je utvrda starohrvatskoga roda Boričević iz plemena Lapčana. 

Nakon pada obližnje Ostrovice 1521. dolazi u posjed Turaka. 

Čitavo ličko Pounje priključeno je Hrvatskoj 1791. g. mirom u Svištovu zbog čega je muslimansko stanovništvo prešlo u Bosnu, a na njihove napuštene posjede došli su pravoslavci s područja od Bruvna do Zrmanje. Boričevac su naselili Hrvati Bunjevci iz lovinačkog kraja te je on postao najveće naselje s većinskim hrvatskim stanovništvom u ličkom Pounju.

Sagrađena je katolička crkva Rođenja Blažene Djevice Marije 1801. a 1807. osnovana je rimokatolička župa. Turci su 1809. spalili cijelo selo i crkvu. Hrvati su ubrzo ponovo obnovili crkvu i naselje, pučka škola osnovana je 1875. Boričevac u to vrijeme postaje važno križište s carskom ispostavom i karantenom i bilo je najveće naselje s većinskim hrvatskim stanovništvom u ličkom Pounju s oko 1500 stanovnika prije Drugog svjetskog rata, a prema nekim izvorima oko 2300 stanovnika, odnosno 2000 stanovnika, s manjim okolnim selima. 

Na popisu 1931. godine je od 8% hrvatskog stanovništva kotara, 72% je bilo u Boričevcu.

Do pred Drugi svjetski rat, u Boričevcu je živjelo 119 domaćinstava, sve Hrvati uz dvije srpske obitelji, a u bližem i daljem susjedstvu živjeli su i radili i Hrvati i Srbi, boričevačku su osnovnu školu pohađala hrvatska i srpska djeca iz mjesta i okružja.
selu je još bila crkva, tri trgovine i nekoliko gostionica. Uži boričevački kraj imao je 10% mješovitih brakova, susjedna sela još i više.

Glavne su gospodarske grane Boričevljanima bile ratarstvo, stočarstvo, kirijanje s kolima i konjima te pečalbarenje u zidarstvu i inin djelatnostima, uglavnom u susjedstvu. 

U Boričevačku osnovnu školu zajedno su išla hrvatska i srpska djeca iz okolnih sela. Stoka je zajedno napasana, zajedno su polja obrađivana i sajmeni poslovi obavljani.

### Razaranje sela i zločini nad Boričevljanima

*Glavni članak: razaranje Boričevca*
Po uspostavi NDH, Srbi iz Lapačkog kraja su podigli pobunu, te su Hrvati iz Boričevca u noći između 1. i 2. kolovoza 1941. g. bili prisiljeni pobjeći u Kulen Vakuf, a 2. kolovoza srpski pobunjenici ušli su u Boričevac, razorili ga, do temelja uništili i pobili preostalo stanovništvo te počinili zločine i u ostalim mjestima u okolici: Brotinja, Poljica, Mišljenovac, Donji i Gornji Lapac. Četnici su 27. srpnja u Brotinju bacili u jamu 38 Hrvata, prezimenom Ivezići. Najmlađi (Jakov) imao je 2, a najstariji (Luka) 82 godine. Za taj zločin nitko nije odgovarao. Dio Srba nosio je četnička obilježja (kokarde), a dio partizanska obilježja (crvene petokrake). Srbi su 6. rujna 1941. napali i Kulen Vakuf te pobili više stotina Hrvata i Muslimana iz Boričevaca.

### Izostanak obnove

Poslije Drugog svjetskog rata, Hrvatima nije bio dopušten povratak u razoreni Boričevac, a samo mjesto je izbrisano iz popisa naselja SR Hrvatske. Najviše Boričevljana naselilo se u Bjelovar.

U Boričevcu je nastala stočarska farma koja je u međuvremenu zapuštena, a 2002. g. ponovno obnovljena i proizvodnja djetelinskih travnih smjesa.

Nakon dugogodišnjeg traganja za zemljišnjim knjigama, one su tek 2010. godine pronađene, a time će se omogućiti zaštita prava vlasništva od nezakonitog prisvajanja, odnosno zaštita posjeda, te planska obnova sela.

Demografija
-----------

Boričevac kao samostalno naseljeno mjesto postoji od popisa stanovništva 2001. godine, kada je popisano *24 stanovnika*.

| Pregled pučanstva po godinama |
| --- |
| 1857 | 1869 | 1880 | 1890 | 1900 | 1910 | 1921 | 1931 | 1948 | 1953 | 1961 | 1971 | 1981 | 1991 | 2001 |
| 708 | 879 | 702 | 787 | 800 | 788 | 763 | 788 | 11 | 42 | 41 | 41 | 83 | 33 | 24 |
|

Znamenitosti
------------

* Župna crkva Rođenja Blažene Djevice Marije (Mala Gospa) izgrađena je 1807. g. na mjestu dotadašnje drvene crkvice u istoimenoj župi koja je osnovana 6 godina ranije. Nakon turskog razaranja 1809. g. nova crkva je dovršena tek 1844. g.

Udruženja
---------

Izgnani mještani i njihovi potomci osnovali su *Udrugu ličana župe Boričevac* sa sjedištem u Bjelovaru, a koja promiče obnovu sela i povratak mještana.

Fotogalerija
------------

* Slike suvremenog Boričevca Arhivirano 2010-07-31 na Wayback Machine-u
* Slike Boričevca kroz povijest Arhivirano 2010-07-31 na Wayback Machine-u

Izvor
-----

1. ↑  „Stranice Udruge ličana župe Boričevac-povijesni dio". Arhivirano iz originala na datum 2010-08-02. Pristupljeno 2014-08-02.
2. ↑  Službene stranice franjevačke provincije Presvetog Otkupitelja
3. ↑  Dnevne novine "Novi list" o Boričevcu
4. ↑  Službene stranice franjevačke provincije Presvetog Otkupitelja
5. ↑  „Stranice Udruge ličana župe Boričevac-povijesni dio". Arhivirano iz originala na datum 2010-08-02. Pristupljeno 2014-08-02.
6. ↑  „Stranice Udruge ličana župe Boričevac-povijesni dio". Arhivirano iz originala na datum 2010-08-02. Pristupljeno 2014-08-02.
7. ↑  „Stranice Udruge ličana župe Boričevac-povijesni dio". Arhivirano iz originala na datum 2010-08-02. Pristupljeno 2014-08-02.
8. ↑  „Stranice Udruge ličana župe Boričevac-povijesni dio". Arhivirano iz originala na datum 2010-08-02. Pristupljeno 2014-08-02.
9. ↑  Dnevne novine "Vjesnik" o zločinima na Pounjskim Hrvatima[*mrtav link*]
10. ↑  Službene stranice franjevačke provincije Presvetog Otkupitelja
11. ↑  Službene stranice franjevačke provincije Presvetog Otkupitelja
12. ↑  Dnevne novine "Novi list" o Boričevcu
13. ↑  „Stranice udruge ličana župe Boričevac". Arhivirano iz originala na datum 2010-08-29. Pristupljeno 2014-08-02.
14. ↑  Dnevne novine "Novi list"-obnova farme
15. ↑  Dnevne novine "Novi list" o pronađenim izvornim zemljišnim knjigama
16. ↑  dzs.hr, 1. STANOVNIŠTVO PREMA SPOLU I STAROSTI, PO NASELJIMA, POPIS 2001. pristupljeno 5. srpnja 2011.
17. ↑  - Republika Hrvatska - Državni zavod za statistiku: Naselja i stanovništvo Republike Hrvatske 1857.-2001.
18. ↑  „Stranice udruge". Arhivirano iz originala na datum 2010-08-02. Pristupljeno 2014-08-02.

* CD rom: "Naselja i stanovništvo RH od 1857-2001. godine", Izdanje Državnog zavoda za statistiku Republike Hrvatske, Zagreb, 2005.

Vanjske poveznice
-----------------

* Udruga ličana župe Boričevac Arhivirano 2014-12-16 na Wayback Machine-u
* Mala Gospa u Boričevcu Arhivirano 2007-12-13 na Wayback Machine-u